Seljaci su traktorima zauzeli novi punkt, i to na ulazu na autocestu u Đakovu. No, na autocestu se ipak može doći. Na punktu je i policija koja preusmjerava promet pa je ulaz slobodan od Piškorevaca, Ulicom Franje Račkoga. Samo dva sata ranije, seljački vođa Antun Laslo novinarima je rekao kako se u Osječko-baranjskoj županiji danas ne planiraju nove blokade.

– Do sada mi se nitko nije javio i bit će onako kako smo se danas u Retkovcima dogovorili – rekao nam je Tomislav Pokrovac, predsjednik Sindikata hrvatskih seljaka odgovarajući na naše pitanje je li se premijer Zoran Milanović javio do 18 sati, do kada su mu na današnjem sastanku u Retkovcima seljaci dali rok da javi hoće li se sastati s prosvjednicima. Ako neće, seljaci sutra u 18 sati kreću traktorima u Zagreb.

Pokrovac ističe jedinstvo prosvjednika i da je sve više punktova i prosvjednika.

– U Vukovarsko-srijemskoj županiji sada je i 400 traktora na 13-14 punktova. Danas se otvaraju novi punktovi i sve nas je više. Kod Županje su pokušali blokirati alternativnu prometnicu i policija ih je zaustavila, ali prosvjednici samo provode ono što smo danas dogovorili, a dogovorili smo blokade prometnica – kaže Pokrovac.

Blokirali čvor Ludbreg

Varaždinski prosvjednici oko 18.45 sati odblokirali su prilaz autocesti i vratili se na "rezervne položaje", u polje uz ogradu autoceste. Prosvjednici iz Varaždinske županije oko 16.30 sati s desetak su traktora kod Zamlake blokirali prilaznu cestu koja vodi do autoceste, takozvani čvor Ludbreg. Smjestili su se točno kod odvojka s Podravske magistrale, ali promet magistralom nisu zapriječili. Inače, osim tih desetak traktora, u obližnjem polju još ih je samo nekoliko.

Na današnjem sastanku predstavnika seljačkih udruga, koji je održan u Retkovcima, odlučeno je da prosvjednici na svim punktovima, nakon dvodnevnog prekida prosvjeda, od 16 sati traktorima blokiraju prometnice, a premijeru Zoranu Milanoviću dali su rok do 18 sati neka odredi vrijeme i mjesto sastanka, negdje u Slavoniji ili u Zagrebu, s predstavnicima seljaka ili će sutra u 18 sati svi krenuti traktorima u Zagreb.

Predsjednik Udruženja seljaka Virovitičko-podravske županije Zvonko Pipić najavio je kako će se tijekom večeri ili najkasnije ujutro prosvjedima pridružiti i nezadovoljni poljoprivredni proizvođači s područja Međimurske, Krapinsko-zagorske i Varaždinske županije, čime bi se prosvjedi proširili na ukupno jedanaest kontinentalnih županija. Dodao je kako se na prosvjednim punktovima nalazi oko 3000, "a možda i 4000 traktora".

Seljake "tjeraju na prosjački štap"

Tomislav Pokrovac, predsjednik Sindikata hrvatskih seljaka, smatra da prosvjedi koji traju već deset dana nisu prosvjedi samo seljaka, nego svih građana Hrvatske koje pogađa nesposobnost i nerazumijevanje vladajućih elita u Hrvatskoj. – Molimo građane da nam se priključe – pozvao je Pokrovac, podsjećajući kako je srbijanska vlada otkupila svu pšenicu svojih poljoprivrednika plativši im "cijenu kojom se mogu pokriti", a Hrvatska svoje seljake "tjera na prosjački štap".

– Sramotno je ovo što nam rade. Nismo to zaslužili – rekao je gnjevno Petar Pranjić uime poljoprivrednih proizvođača Osječko-baranjske županije, dodajući kako se seljaci već sada pribojavaju žetve i berbe uljarica jer imaju saznanja kako će im za suncokret otkupljivači ponuditi 1,80, a za kukuruz samo 0,80 lipa po kilogramu. Na sastanku u Retkovcima najavljen je za sutra prije podne odlazak supruga prosvjednika pješice u Zagreb.

Koordinator prosvjeda poljoprivrednika u Varaždinskoj županiji: Nešto ćemo zatvoriti

– Od 16 do 18 sati nešto ćemo zatvoriti. Ili autocestu ili prilaz autocesti ili Podravsku magistralu. Neka policija sama odabere – izjavio je u 15.40 sati za Večernji list Miljenko Ivanuša, koordinator prosvjeda poljoprivrednika u Varaždinskoj županiji. Traktorima od prijepodneva stoje tik uz žičanu ogradu autoceste kod Zamlake, u blizini Varaždina.

Kako doznajemo od varaždinske policije, prvo su prijavili prosvjed za 15. kolovoza, ali su ga potom pomaknuli na petak. Policija spominje 12 traktora i kombajn, a Miljenko Ivanuša, koordinator prosvjeda, ranije je kazao da ih je već 18 te i dalje stižu kroz polja.

Pokrovac: Ljudi su raspoloženi za nastavak prosvjeda

Prosvjednici koji prosvjeduju traktorima na više od deset punktova u Vukovarsko-srijemskoj županiji, nezadovoljni neisplatom više od trećine poticaja i niskom otkupnom cijenom pšenice, pripremaju se za potpunu blokadu prometnica kako bi dobili termin za sastanak s premijerom Zoranom Milanovićem i s njim pokušali dogovoriti rješenje koje bi zadovoljilo obje strane.

– Ljudi su raspoloženi za nastavak prosvjeda i potpunu blokadu prometa kako bi izvršili pritisak – rekao je Tomislav Pokrovac, predsjednik Sindikata hrvatskih seljaka.

>> Kao šef oporbe Milanović je nudio pomoć, sad to zaboravlja

>>Prosvjed čitatelja na prosvjed seljaka